Падзеяй для студэнтаў Акадэміі стала правядзенне семінара рэстаўратараў на гістарычнай пляцоўцы Нясвіжскага палацава-паркавага комплексу. Былі запрошаны вядучыя спецыялісты наймацнейшых рэстаўрацыйных школ Польшчы і Літвы. Некаторыя з іх — вядомыя грамадскія дзеячы, як, напрыклад, Славамір Ратайскі — генеральны сакратар Польскай Нацыянальнай камісіі па справах UNESCO. Ён доўгі час служыў паслом у Лацінскай Амерыцы, а цяпер з’яўляецца загадчыкам кафедры выяўленчых мастацтваў факультэта медыя-мастацтва і сцэнаграфіі Акадэміі прыгожых мастацтваў у Варшаве. Адзначым, што сярод гасцей былі і тыя, хто добра знаёмы з беларускім мастацтвам, займаўся рэстаўрацыяй касцёлаў, Нясвіжскага замка.